ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
അനുകമ്പയാണ് അവളെ വീഴ്ത്തിയത് | RISALA WEEKLY
To search in site, type your keyword and hit enter
Article · Articles · Issue · Issue 1203 · കണ്ണീർ കോടതി
എപ്പോഴും ലാളനകള്‍ മാത്രം അനുഭവിക്കുന്ന കുട്ടികള്‍ക്ക് ലാളനയല്ലാത്തതൊന്നും കേട്ടുനില്‍ക്കാനാകില്ല. ഇത്തരം കുട്ടികള്‍ പലപ്പോഴും അബദ്ധങ്ങളില്‍ ചെന്നുചാടുന്നതും കാണാറുണ്ട്. ഉമ്മയും ഉപ്പയും വളരെ ലാളിച്ചുമാത്രം വളര്‍ത്തിയ ഒരു മോളെ ഇക്കുറി പരിചയപ്പെടാം:
ക്ലാസില്‍ പഠിത്തത്തിലും പാഠ്യേതര വിഷയങ്ങളിലും വളരെ മുമ്പത്തി. സ്വഭാവത്തെപ്പറ്റി വീട്ടുകാര്‍ക്കും നാട്ടുകാര്‍ക്കും കുടുംബക്കാര്‍ക്കും നല്ലത് മാത്രമേ പറയാനുണ്ടായിരുന്നുള്ളൂ. എല്ലാവരുടെയും സ്‌നേഹവും ലാളനയുമേറ്റ് അവള്‍ പഠിച്ചുവളര്‍ന്നു. അറിയപ്പെട്ട ഒരു ഹോസ്പിറ്റലില്‍ നഴ്‌സായി ജോലി നേടി. അവശരെ സഹായിക്കാനുള്ള മനോഭാവമാണ് അത്തരമൊരു തിരഞ്ഞെടുപ്പിന് പിന്നില്‍ പ്രവര്‍ത്തിച്ചത്. നഴ്‌സായി ജോലി കിട്ടിയത് ഗവ.ആശുപത്രിയിലും. നാട്ടിലെ രോഗികളെ വേണ്ട സമയത്ത് ആശുപത്രിയിലെത്തിക്കാനും വേണ്ട പരിചരണങ്ങള്‍ നല്‍കാനും അവളുത്സാഹിച്ചു.
ഇത്രയൊക്കെ നന്മകളുണ്ടായിരുന്നെങ്കിലും, നേരത്തെ പറഞ്ഞ അമിത ലാളനയുടെ പ്രശ്‌നങ്ങള്‍ അവളെ പലപ്പോഴും അബദ്ധത്തില്‍ എത്തിച്ചു. മകളെപ്പറ്റി പിതാവ് നാട്ടുകാരോടെല്ലാം അഭിമാനത്തോടെ സംസാരിക്കുമ്പോഴും മകള്‍ക്ക് ഒരു പിതാവെന്ന നിലയില്‍ അദ്ദേഹത്തോട് ബഹുമാനമുണ്ടായിരുന്നില്ല. ഉപ്പ കളിക്കൂട്ടുകാരനായിരുന്നു അവള്‍ക്ക്. പിതാവെന്ത് പറഞ്ഞാലും മുഖവിലക്കെടുക്കില്ല. അതില്‍ തന്റെ അഭിപ്രായം മാത്രമാണ് ശരിയെന്ന് വിശ്വസിക്കുകയും അതനുസരിച്ച് നീങ്ങുകയും ചെയ്യും.
മകളുടെ പഠന കാലത്തെ ചില സംഭവങ്ങളാണ് പിന്നീട് ആ കുടുംബത്തിന്റെ ഉറക്കം കെടുത്തുന്നത്. നഴ്‌സിംഗ് കോഴ്‌സ്‌ചെയ്യുന്ന സമയത്ത് അവളോടൊപ്പം പഠിച്ചിരുന്ന ഒരു പയ്യനുണ്ടായിരുന്നു. സാമ്പത്തിക പ്രയാസങ്ങള്‍ ഏറെ അനുഭവിക്കുന്ന പാവപ്പെട്ട കുടുംബത്തിലെ ഒരാണ്‍കുട്ടി. ഇതുമാത്രമേ അവള്‍ക്ക് അവനെക്കുറിച്ചറിയൂ. അതുകൊണ്ടുതന്നെ അവള്‍ക്ക് അവനോട് അനുകമ്പ തോന്നി. ഉപ്പയോട് അവന്റെ കഷ്ടപ്പാടുകളെല്ലാം ഒരു ദിവസം വന്നു വിവരിച്ചുകൊടുത്തു. കേട്ടപ്പോള്‍ ഉപ്പക്കും തോന്നി ആ കുട്ടിയെ സഹായിക്കാമെന്ന്. ഉപ്പ അവന്റെ പഠനത്തിനാവശ്യമായ മുഴുവന്‍ പണവും നല്‍കി. അവന്‍ ഇടക്കൊക്കെ വീട്ടില്‍ വരുകയും സഹായിച്ചതിന് സന്തോഷം അറിയിക്കുകയും ചെയ്യും. പിന്നീട് ഈ വരവ് പതിവായി. വീട്ടില്‍ പൂര്‍ണ സ്വാതന്ത്ര്യം. മകളുടെ കൂട്ടുകാരനെന്ന നിലയിലും സാമ്പത്തിക പ്രയാസങ്ങള്‍ നേരിടുന്ന പയ്യന്‍ എന്ന നിലയിലും ഈ അമിതസ്വാതന്ത്ര്യം നിയന്ത്രിക്കാന്‍ വീട്ടുകാര്‍ക്കും കഴിഞ്ഞില്ല. പിതാവില്‍ നിന്ന് പൈസ വാങ്ങി ഓണത്തിനും പെരുന്നാളിനും മകള്‍ കൂട്ടുകാരന് പുതുവസ്ത്രങ്ങള്‍ വാങ്ങിക്കൊടുത്തു. പതുക്കെ പതുക്കെ മകളുടെ കൂട്ടുകാരന് അടുക്കള വരെ കയറിയെത്താനുള്ള സ്വാതന്ത്ര്യം ആ വീട്ടില്‍ അനുവദിച്ചുകിട്ടി. വീട്ടിലാണെങ്കില്‍ മതകാര്യങ്ങള്‍ക്കത്ര പ്രാധാന്യമൊന്നും നല്‍കിയിരുന്നുമില്ല.
മകളുടെ സുഹൃത്തിന്റെ പ്രയാസങ്ങള്‍ മകളുടെ തന്നെ മനോനിലയില്‍ മാറ്റം വരുത്തുന്നത് മാതാപിതാക്കള്‍ ശ്രദ്ധിച്ചിരുന്നില്ല. ആദ്യം സങ്കടവും സഹതാപവുമായിരുന്നു. പിന്നീടെപ്പോഴോ അത് സ്‌നേഹമായും സ്‌നേഹം കാമമായും മനസ്സിനെ ഇളക്കിമറിച്ചു. മാതാപിതാക്കള്‍ ഇതൊന്നുമറിഞ്ഞില്ല. മകളുടെ സ്വഭാവത്തിലും പെരുമാറ്റത്തിലും ചില അസ്വാഭാവികതകള്‍ കടന്നുവരുന്നതോടെയാണ് മാതാപിതാക്കള്‍ ഗൗരവമറിയുന്നത്.
മകളുടെ മൗനം ആശുപത്രിയിലെ തിരക്കുകാരണമാണെന്ന് വീട്ടുകാര്‍ ധരിച്ചു. പക്ഷേ കാര്യങ്ങള്‍ കൈവിട്ടുപോയിരുന്നു. മകള്‍ അവനുമായി കല്യാണമുറപ്പിച്ചുകഴിഞ്ഞിരുന്നു. സംഭവിച്ചതെന്തെന്ന് ബോധ്യപ്പെട്ടതോടെ മാതാപിതാക്കള്‍ പൊട്ടിത്തെറിച്ചു. ഫലമുണ്ടായില്ല. അവള്‍ അതിലേറെ ഉച്ചത്തില്‍ തിരിച്ചു സംസാരിച്ചു. വാക്കുകൊണ്ടും മൗനംകൊണ്ടും പെരുമാറ്റം കൊണ്ടും അവള്‍ മാതാപിതാക്കളെ വേദനിപ്പിച്ചു. മകളെ വിളിച്ചിരുത്തി നല്ല ഭാഷയില്‍ ഉപദേശിച്ചു. എന്നാല്‍ അവള്‍ക്ക് യാതൊരു കുലുക്കവുമുണ്ടായിരുന്നില്ല. എല്ലാം കേട്ടിരിക്കും. പക്ഷേ ആരുടെ വാക്കുകള്‍ക്കും യാതൊരു വിലയും നല്‍കിയില്ല.
അതിനിടെ വീട്ടുകാരറിയാതെ വിവാഹ രജിസ്റ്ററില്‍ ഒപ്പുവെച്ചത് നാട്ടില്‍ മുഴുവന്‍ പാട്ടായിക്കഴിഞ്ഞിരുന്നു. ഞങ്ങളെ ഉപദ്രവിക്കരുതെന്ന് ആ മാതാപിതാക്കള്‍ മകളുടെ കാമുകനോട് അഭ്യര്‍ത്ഥിച്ചു. എന്തുചെയ്യണമെന്നറിയാതെ പെണ്‍കുട്ടിയുടെ പിതാവ് കുഴങ്ങി.
വളരെയധികം പ്രയാസത്തോടെയാണ് പെണ്‍കുട്ടിയുടെ ഉപ്പ എന്റെ ഓഫീസിലെത്തുന്നത്. വികാരവും എടുത്തുചാട്ടവും അപകടം വരുത്തുമെന്ന് പെണ്‍കുട്ടിയുടെ സഹോദരനെയും പിതാവിനെയും ഉപദേശിച്ചു. അവര്‍ക്ക് വേണ്ട ചില കൗണ്‍സിലിംഗ് കൊടുത്തു. സഹോദരിയുമായി ഏറ്റുമുട്ടരുതെന്നും അവളെ ഉപദ്രവിക്കരുതെന്നും പെണ്‍കുട്ടിയുടെ സഹോദരനെ ഉപദേശിച്ചു.
ഞങ്ങള്‍ ഒരു കൂട്ടം അഭിഭാഷകര്‍ ഒന്നിച്ച് ഇടപെട്ട കേസായിരുന്നു ഇത്. പെണ്‍കുട്ടിക്കും വീട്ടുകാര്‍ക്കും കൗണ്‍സിലിംഗ് കൊടുത്തു. മാതാപിതാക്കള്‍ക്കും മകള്‍ക്കും ഇടയില്‍ പഴയ സ്‌നേഹം തിരിച്ചുകൊണ്ടുവരികയെന്നതായിരുന്നു ആദ്യത്തെ ആവശ്യം. വീട്ടില്‍ സമാധാനാന്തരീക്ഷം ഉണ്ടായാല്‍ മാത്രമേ പെണ്‍കുട്ടിക്ക് മാറിച്ചിന്തിക്കാന്‍ കഴിയൂ എന്നവരെ ബോധ്യപ്പെടുത്തി.
അതിന് ശേഷം പയ്യനെപ്പറ്റി വിശദമായ അന്വേഷണം തന്നെ നടത്തി. നിരവധി മോശം സ്വഭാവങ്ങളുടെ ഉടമയായിരുന്നു അവന്‍. കൃത്യമായ ഇടവേളകളില്‍ അവന്റെ മോശം സ്വഭാവത്തെ കുറിച്ച് പെണ്‍കുട്ടിയെ ബോധ്യപ്പെടുത്തുകയായിരുന്നു അടുത്ത ദൗത്യം. സാമ്പത്തിക ബുദ്ധിമുട്ടുള്ള കുടുംബത്തില്‍ നിന്നുള്ള ആളാണെന്ന് പറഞ്ഞായിരുന്നു ഈ പെണ്‍കുട്ടിയെ കൈയിലെടുത്തതും വീട്ടില്‍ അമിതസ്വാതന്ത്ര്യമെടുത്ത് പെണ്‍കുട്ടിയെ വീഴ്ത്തിയതും. പക്ഷേ, സാമ്പത്തികമായി മോശമല്ലാത്ത കുടുംബമായിരുന്നു അവന്റെത്. അതോടൊപ്പം തന്നെ പല ചീത്തസ്വഭാവങ്ങളുമുണ്ട്. പെണ്‍കുട്ടിയുടെ സഹതാപം പിടിച്ചുപറ്റുക മാത്രമായിരുന്നു അവന്റെ ലക്ഷ്യം. പെണ്ണില്‍ നിന്ന് ലഭിക്കാവുന്ന താത്കാലിക സുഖം മാത്രമാണ് അവന്റെ ലക്ഷ്യമെന്ന് പെണ്‍കുട്ടിയെ ബോധ്യപ്പെടുത്താന്‍ ഞങ്ങള്‍ക്ക് കഴിഞ്ഞു. യാഥാര്‍ഥ്യങ്ങള്‍ അവള്‍ തിരിച്ചറിയുകയായിരുന്നു. അവള്‍ കൊടും വഞ്ചനയുടെ ആഴം തിരിച്ചറിഞ്ഞു. വിവാഹം റദ്ദ് ചെയ്യാന്‍ പരാതി ബോധിപ്പിക്കുമ്പോള്‍ ആരുടെയും സമ്മര്‍ദമില്ലാതെ തന്നെ അവള്‍ സ്വമേധയാ ഒപ്പുവെച്ചു.
ഇപ്പോള്‍ അവള്‍ വീണ്ടും ജോലിക്കുപോയിത്തുടങ്ങി. വീട്ടില്‍ പഴയ ചിരിയും കളിയും തിരിച്ചുവന്നു. വളരെ തന്റേടമുള്ള പെണ്‍കുട്ടിയായിരുന്നിട്ടും മകള്‍ക്കെങ്ങനെ ഇത് സംഭവിച്ചു എന്ന് അവളുടെ ഉപ്പ ചോദിച്ചപ്പോള്‍ ഞാന്‍ പറഞ്ഞു: ‘തന്റേടം മാത്രമുള്ള പെണ്‍കുട്ടികള്‍ക്കേ ഇത് സംഭവിക്കൂ. തന്റേടം ഉള്ളതോടൊപ്പം മതബോധവും നല്‍കണം. എങ്കിലേ നന്മതിന്മകള്‍ തിരിച്ചറിയാന്‍ കഴിയൂ. വെറും തന്റേടിയായത് കൊണ്ട് മാത്രം ആരും സുരക്ഷിതരാകില്ല.’ അഡ്വ. വി കെ മുഹമ്മദ്
അനുകമ്പയാണ് അവളെ വീഴ്ത്തിയത് added by Risala Weekly on September 27, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech